Na osnovu člana 34 stav 2 Odluke o kriterijumima, načinu i postupku raspodjele sredstava nevladinim organizacijama („Sl.list CG – opštinski propisi“, br. 6/18), Komisija za raspodjelu sredstava nevladinim organizacijama (u daljem tekstu: Komisija) Skupštini opštine Bar podnosi

**Izvještaj o raspodjeli sredstava nevladinim organizacijama i podržanim projektima u 2019.godini**

Odlukom o Budžetu Opštine Bar za 2019.godinu u okviru organizacione klasifikacije 06-Sekretarijat za lokalnu samoupravu,ekonomske klasifikacije 431-4-Transferi nevladinim organizacijama, opredijeljena su sredstva u iznosu od 68.400,00€ za podršku projektima i programima nevladinih organizacija. Za raspodjelu opredijeljenih sredstava zadužena je bila Komisija koju je rješenjem br.01-1129/2 od 20.09.2018. godine imenovao predsjednik Opštine.Komisija je imenovana u sledećem sastavu:

-mr Tanja Spičanović,predsjednica,

-Vesna Vučinić, član,

- Ana Lekić, član.

Poslove sekretara Komisije obavljala je Jadranka Perutović,savjetnik I za djecu i mlade u Sekretarijatu za kulturu, sport i mlade.

Na osnovu člana 18 Odluke o kriterijumima, načinu i postupku raspodjele sredstava nevladinim organizacijama ( „Sl.list CG – opštinski propisi“, br. 6/18, u daljem tekstu: Odluka), Komisija je, na sjednici održanoj dana 15.01.2019. godine, donijela Odluku o raspisivanju Javnog konkursa za raspodjelu sredstava za projekte i programe nevladinih organizacija za 2019. godinu (u daljem tekstu: Konkurs), broj 06-112/19-45. Konkurs je objavljen dana 16.02.2019.godine u dnevnom listu “Pobjeda”, preko Lokalnog javnog emitera “Radio Bar” i na web sajtu Opštine Bar. Na istoj sjednici, Komisija je donijela i Odluku o raspisivanju Javnog poziva za izbor nezavisnog procjenjivača u postupku bodovanja projekata i programa nevladinih organizacija za 2019. godinu (u daljem tekstu:Javni poziv). Javni poziv objavljen je na web sajtu Opštine,oglasnoj tabli Opštine i preko lokalnog javnog emitera. I Konkurs i Javni poziv bili su otvoreni 30 dana od dana objavljivanja.

Od ukupnog iznosa sredstava opredijeljenih za finansiranje projekata i programa nevladinih organizacija u 2019.godini 60% (**41.040,00€**) je bilo namijenjeno za finansiranje **projekata[[1]](#footnote-1)** nevladinih organizacija, a 40% (**27.360,00€**) za finansiranje **programa** nevladinih organizacija koje,shodno članu 3 stav 2 Odluke, za Opštinu Bar imaju poseban status.

Pravo učešća na Konkurs imale su nevladine organizacije registrovane u Crnoj Gori sa sjedištem u Baru koje svoje projekte i programe u potpunosti ili pretežno realizuju na teritoriji Opštine Bar. Finansijska podrška pružala se za projekte iz domena prioritetnih oblasti od javnog interesa koje su kao takve utvrđene Odlukom predsjednika Opštine,na predlog Komisije. Prioritetne oblasti za 2019.godinu bile su:

1. Nauka,umjetnost,kultura,tehnička kultura;

2. Zaštita životne sredine, poljoprivreda i ruralni razvoj, održivi razvoj, zaštita potrošača;

3. Obezbjeđivanje socijalne i zdravstvene zaštite, smanjenje siromaštva, zaštita lica sa invaliditetom, društvena briga o djeci i mladima, pomoć starijim licima.

Najviši iznos sredstava koji se mogao dodijeliti po jednom projektu iznosio je 10% od ukupno opredijeljenog iznosa sredstava za finansiranje projekata nevladinih organizacija, odnosno 4.104,00 €. Jedna nevladina organizacija mogla je konkurisati za ukupan iznos ili za dio iznosa sredstava potrebnih za realizaciju aktivnosti iz projekta. Jedna nevladina organizacija mogla je konkurisati sa najviše dva projekta, s tim da su mogla biti odobrena sredstva za finansiranje samo jednog.

U cilju pružanja dodatnih informacija o svim pitanjima od značaja za učešće na Konkurs, dana 10.03.2020. godine u zgradi Opštine Bar – sala 10+ u terminu od 11.00 do 14.00 sati,održan je Info dan. Tom prilikom zainteresovani predstavnici nevladinih organizacija mogli su u neposrednoj komunikaciji sa članovima Komisije dobiti dodatne informacije i sva potrebna pojašnjenja u vezi sa popunjavanjem projektne forme. Tokom čitavog perioda važenja Konkursa potencijalni učesnici imali su mogućnost postavljanja pitanja I dobijanja informacija putem e-maila i telefona koji je bio naveden u tekstu Konkursa.

Nakon zatvaranja Javnog poziva za izbor nezavisnog procjenjivača,Komisija je pristupila izboru kandidata. Komisija je konstatovala da su se prijavila tri kandidata i to: Darko Pekić, magistar iz oblasti inovacija i međunarodnog razvoja, Azra Hrapović, diplomirani menadžer i Slobodan Tomašević, master novinar. Uzimajući u obzir dostavljene prijave i cijeneći iskustvo u pisanju,sprovođenju i ocjenjivanju projekata u oblastima od javnog interesa koje su utvrđene kao prioritetne za opštinu Bar u 2019.godini, Komisija je odabrala Darka Pekića za nezavisnog procjenjivača u postupku bodovanja projekta i programa nevladinih organizacija za 2019.godinu. Odluka o izboru nezavisnog procjenjivača objavljena je dana 21.02.2019.godine na sajtu Opštine Bar.

Nakon zatvaranja Konkursa, Komisija je konstatovala da su blagovremeno podnijete 52 prijave,a da je jedna prijava neblagovremeno podnijeta i kao takva nije uzeta u razmatranje. (**PRILOG 1-Spisak prijavljenih NVO**)

U daljem postupku, Komisija i nezavisni procjenjivač razmatrali su 43 projekta nevladinih organizacija i 9 programa rada nevladinih organizacija sa posebnim statusom, koje su ispunile uslove propisane Odlukom i Konkursom. U skladu sa kriterijumima utvrđenim u članu 25 Odluke, izvršeno je bodovanje prijavljenih projekata. Projekti su ocjenjivani na način što je svaki član Komisije i nezavisni procjenjivač pojedinačno ocijenio projekat primjenom skale od 0 do 10. Konačna ocjena projekta utvrđena je kao zbir ukupnog broja bodova članova Komisije i nezavisnog procjenjivača.

Shodno utvrđenom broju bodova Komisija je, na sjednici održanoj dana 15.03.2019. godine, u skladu sa članom 28 Odluke, utvrdila rang listu projekata prema njihovoj konačnoj ocjeni (**PRILOG 2-Rang lista**) .

Komisija je donijela Odluku da se dodijele sredstva za programske aktivnosti organizacijama koje imaju poseban status shodno članu 3 Odluke, a to su: Društva dobrovoljnih davalaca krvi, Organizacija slijepih za Bar i Ulcinj, Organizacija civilnih invalida rata za Bar i Ulcinj, Udruženje paraplegičara Bar, Organizacija gluvih i nagluvih, NVO Adria, Društvo roditelja djece sa posebnim potrebama-Bar i Društvo za borbu protiv šećerne bolesti „Plavi krug” Bar.

Komisija je, shodno članu 28 Odluke, odobrila sredstva za 15 prvorangiranih projekata nevladinih organizacija, kao i za 9 nevladinih sa posebnim statusom. (**PRILOG 3-Odluka o raspodjeli sredstava**) U skladu sa članom 24 Odluke, sredstva za finansiranje projekata nevladinih organizacija odobrena su u iznosu ne manjem od 80% od iznosa sredstava navedenog u prijavi na Konkurs. Odluka o raspodjeli sredstava objavljena je na sajtu Opštine dana 15.03.2019.godine,kao i preko lokalnog javnog emitera. Ista je dostavljena svim učesnicima Konkursa.

Predsjednik Opštine zaključio je dana 25.03.2019.godine ugovore sa nevladinim organizacijama kojima su odobrena sredstva, a shodno preuzetim ugovornim obavezama izvršena je uplata finansijskih sredstava na žiro račun nevladinih organizacija.

Realizaciju zaključenih ugovora pratila je Komisija. Komisija je vršila evaluaciju podržanih projekata shodno podnesenim izvještajima nevladinih organizacija o realizovanim aktivnostima, zatim putem redovnog ostvarivanja neposredne komunikacije sa nosiocima projekta radi dobijanja dodatnih informacija,kao i ličnim prisustvom aktivnostima koje su u sklopu projekta realizovane.

U cilju predstavljanja široj javnosti projekata nevladinih organizacija koje je Opština Bar podržala na Konkursu za raspodjelu sredstava u 2019.godini,a koji su uspješno realizovani, dana 06.12.2019.godine Komisija je organizovala javnu promociju pod nazivom “Podržali smo,uspjeli su!”. Na promociji upriličenoj u sali Dvorca kralja Nikole, koja je zabilježila dobru posjećenost i bila adekvatno medijski propraćena, predstavljeni su rezultati 15 realizovanih projekata nevladinih organizacija. Pored afirmisanja podržanih projekata,cilj promocije bio je i podsticanje lokalnih nevladinih organizacija da osmisle društveno korisne i kreativne projekte sa kojima u 2020. mogu konkurisati za dobijanje finansijske podrške koju pruža Opština Bar.

Mišljenje Komisije je da su svi projekti podržani iz budžeta Opštine Bar uspješno realizovani,a finansijska sredstva namijenski utrošena. Na osnovu izvoda iz finansijskih iskaza sadržanih u pojedinačnim završnim izvještajima sačinjen je sumativni Izvještaj o utrošku sredstava raspodijeljenih nevladinim organizacijama i ostvarenim efektima realizovanih projekata (**PRILOG 4**). Napominjemo da je zbog obimnosti podataka o svakom realizovanom projektu ovaj izvještaj uopšteno-informativnog karaktera,a svi detaljniji podaci o realizovanim aktivnostima, utrošku sredstava i ostvarenim efektima pojedinačnih projekata mogu se dobiti uvidom u pojedinačne izvještaje, koji se čuvaju u Sekretarijatu za lokalnu samoupravu.

Troškovi raspodjele finansijskih sredstava nevladinim organizacijama, pored iznosa od **68.400,00€** koji je uplaćen na račun nevladinih organizacija, odnosili su se i na troškove objavljivanja Javnog konkursa u štampanom dnevnom listu, u iznosu od **250,00 €**, i naknadu nezavisnom procjenjivaču za bodovanje projekata/programa, u iznosu od **520,00€**. Ostalih troškova po ovom osnovu nije bilo.

Finansijska podrška Opštine Bar dala je snažan podsticaj lokalnim nevladinim organizacijama za aktivnije učešće u kreiranju prosperitetnog lokalnog ambijenta i zagovaranju pozitivnih društvenih promjena. Razvijen civilni sektor pokazao se kao važan partner Opštine Bar u kreiranju i implementaciji razvojnih politika i unapređenju sveukupnog kvaliteta života stanovnika Bara. U tom smislu,Opština Bar će i u narednom periodu biti usmjerena na jačanje kapaciteta nevladinih organizacija I pružanje finansijske podrške projektima koji doprinose ostvarivanju javnog interesa.

LINKOVI:

<http://bar.me/wp-content/uploads/2019/01/Javni-Konkurs-za-raspodjelu-sredstava-za-projekte-i-programe-nevladinih-organizacija-za-2019..pdf>

<https://bar.me/javni-konkurs-za-raspodjelu-sredstava-za-projekte-i-programe-nevladinih-organizacija-za-2019-godinu/>

<https://bar.me/javni-poziv-za-izbor-nezavisnog-procjenjivaca-na-postupku-bodovanja-projekata-i-programa-nevladinih-organizacija-za-2019-godinu/>

<http://bar.me/wp-content/uploads/2019/02/Odluka-o-izboru-nezavisnog-procjenjiva%C4%8Da.pdf>

<https://bar.me/odluka-o-raspodjeli-sredstava-za-projekte-i-programe-nevladinih-organizacija-za-2019-godinu/>

<http://bar.me/potpisivanje-ugovora-sa-predstavnicima-nvo-kojima-su-dodijeljena-sredstva-za-projekte-i-programe-shodno-prethodno-raspisanom-javnom-konkursu/>

<https://barinfo.me/opstina-uplatila-novac-nevladinim-organizacijama-za-projekte/>

<https://barinfo.me/saradnja-opstine-i-nvo-pokazala-dobre-rezultate/>

1. Shodno članu 32 stav 3 Zakona o nevladinim organizacijama („Sl. list CG“, br.39/11 i 37/17) projekat predstavlja skup aktivnosti u oblastima od javnog interesa (navedenih u stavu 2 istog člana) koji se realizuju u periodu koji nije duži od jedne godine, dok program predstavlja dugoročni plan razvoja organizacije i sprovođenja aktivnosti u navedenim oblastima u periodu koji nije duži od tri godine. [↑](#footnote-ref-1)